Per Clausen (EL), 2010-05-18:
Jeg kan jo sådan set godt forstå, at hr. Simon Emil Ammitzbøll har svært ved at få øje på det sikre flertal for en privatisering.
I virkeligheden skyldes det vel kun EU-loyaliteten, at der i Folketinget er et flertal for liberalisering.
Muligvis på det her enkelte område er De Konservative enige med Liberal Alliance, men det gælder ikke med hensyn til alle statslige virksomheder, ved vi.
Det kunne være, at Liberal Alliance bare er kommet lidt i utakt med tidsånden, og der kan jeg da så trøste med, at det plejer at udligne sig lidt med årene, så det kan jo godt være, at Liberal Alliance om 10-15 år er kommet i takt med tidsånden igen.
Det, som efter Enhedslistens opfattelse er det afgørende her, er at sige, at årsagen til, at vi skal have et postvæsen, sådan set er, at der skal leveres en serviceydelse til danskerne.
Det handler om, at Maren i kæret, eller hvem det nu er, skal kunne være sikker på at få den post og de pakker ud, som skal distribueres rundt i vores land.
Man kan selvfølgelig godt sige, at det i større og større udstrækning bliver overflødigt, fordi man kan bruge de elektroniske systemer, men hvis vi f.eks. tager spørgsmålet om pakker, er det sådan, at der ikke findes noget computersystem, som er i stand til at transportere pakkerne, uden at det sker rent fysisk.
Derfor er der altså brug for at få ting transporteret rundt i vores land og få dem transporteret rundt på den måde, som postvæsenet sådan set i mange, mange år har stået for.
Så er det rigtigt, at man på et tidspunkt i EU besluttede sig til, at det her måtte man hellere få liberaliseret.
Nu er man så gået i gang med at udtænke, hvordan man kan lave en liberalisering, som ikke er nogen rigtig liberalisering, for sagen er jo, at hvis man liberaliserede postudbringningen fuldstændig, ville det ikke være muligt at drive en postservice i de tyndtbefolkede dele af Danmark uden massivt statstilskud, og det vil man jo ikke.
Derfor bliver der selvfølgelig indført et bureaukratisk system med afgifter osv. for de virksomheder, der forsøger at komme ind på markedet i fremtiden, sådan at de er med til at betale og sikre, at der også foregår udbringning af post i resten af landet.
Det synes vi i Enhedslisten er klogt og fornuftigt, når det nu ikke kan være anderledes, men grundlæggende tror vi sådan set, at det ville have været langt mere fornuftigt at lade Post Danmark stå for den del af ydelsen, og at det ville være langt mere fornuftigt, hvis man også lod Post Danmark stå for udbringning af de dele af postmarkedet, som er de voksende dele.
Det synes vi ville være langt mere fornuftigt, men nu kommer man til at lave en aftale om noget bureaukrati og nogle afgifter osv., som Liberal Alliance vil skælde meget ud over, men som er en forudsætning for, at der stadig væk kan være postudbringning i hele landet.
Så vores pointe er sådan set, at liberalisering på det her område ikke er til fordel for nogen.
Det tror vi sådan set ikke.
Hvad angår privatisering, er jeg såmænd meget enig med de ordførere, der har sagt, at det er der ikke nogen aktuelle planer om, og spørgsmålet er, om der nogen sinde bliver det, før der bliver tid til at få lavet beslutningen om.
Det er jo ikke gået så vældig godt med at få aktienoteret alle de virksomheder, som skiftende alliancepartnere her i Folketinget har besluttet skulle sættes på aktier og sælges.
Så mon man når det med Post Danmark.
Det tror jeg sådan set ikke.